松下自遣
作者：釋智圓
朝代：宋

paragraphs: 聚氣成此身，假緣暫寄世。
可憐自在性，本無煩惱繫。
傍水與登山，翛然有深詣。
日在林下游，暮在林下宿。
供飲巖畔泉，充庖檻前菊。
半月一剃髪，半年一洗浴。
但得恣疏懶，何曾有榮辱。
新秋雨初霽，圓月照我屋。
扶病起看月，坐久偶成曲。
人生天地間，性分各自足。
捧檄何必喜，途窮何必哭。
容彭不爲長，顔楊不爲促。
四者俱如夢，何爲自羈束。
彼笑我太狂，我笑彼太俗。
彼我更相笑，是非無實錄。
不如長默默，恬淡過昏旭。
淵魚與林鳥，各得隨所欲。
舉頭誰是友，風月與松竹。